b'\n_START_ARTICLE_\nUtahs flagg\n_START_PARAGRAPH_\nUtahs flagg best\xc3\xa5r av en bl\xc3\xa5 duk med delstatsv\xc3\xa5penet i en gulfarget sirkel. Flagget ble innf\xc3\xb8rt 11. mars 1913._NEWLINE_Delstatsv\xc3\xa5penet har symboler b\xc3\xa5de for delstaten Utah og for USA. Sistnevnte er representert ved to amerikanske flagg og ved den hvithodete hav\xc3\xb8rnen (Haliaeetus leucocephalus) over skjoldet. Delstatens motto, Industry er p\xc3\xa5skrevet v\xc3\xa5penet og symboliseres ogs\xc3\xa5 ved bikuben. \xc3\x85rstallet 1847 viser til \xc3\xa5ret de f\xc3\xb8rste bosettingene i delstaten ble etablert av mormoner under ledelse av Brigham Young. \xc3\x85rstallet 1896 viser til \xc3\xa5ret delstatens segl ble offisielt vedtatt. Skjoldet er omgitt av delstatsblomsten segolilje (Calochortus nuttallii)._NEWLINE_I likhet med mange andre delstater, der flaggduken ogs\xc3\xa5 er bl\xc3\xa5, har ogs\xc3\xa5 Utahs flagg milit\xc3\xa6re faner som forbilde. Ogs\xc3\xa5 delstatene Connecticut, Pennsylvania, S\xc3\xb8r-Carolina, New Hampshire, Virginia, New York, Vermont, Kentucky, Indiana, Maine, Michigan, Wisconsin, Minnesota, Oregon, Kansas, Nevada, Nebraska, Nord Dakota, Montana, Idaho, og Alaska har delstatsflagg med bl\xc3\xa5 flaggduk. Louisiana, Oklahoma og S\xc3\xb8r-Dakota benytter en noe lysere bl\xc3\xa5farge i sine delstatsflagg, mens Delawares delstatsflagg har en lysere, gr\xc3\xa5bl\xc3\xa5 fargetone.\n_START_SECTION_\nTidligere flagg\n_START_PARAGRAPH_\nDelstaten Utahs f\xc3\xb8rste flagg ble innf\xc3\xb8rt 9. mars 1911. Det var i hovedsak likt dagens flagg, men hadde svart-hvitt emblem uten sirkel rundt.'